Pripravila: Ignacija J. Fridl

Datum: 4. 9. 2020

Zadeva: Ob odprtju 41. festivala Kogojevi dnevi

V peto desetletje festivala Kogojevi dnevi dobesedno vstopamo v slogu Kogojeve opere Črne maske – namreč z maskami na obrazu. A ne s takimi, ki bi zmogle zakriti naša prvinska čustva ob koronavirusni pandemiji, kot so tesnoba, strah, negotovost, nenehna spraševanja o tem, kaj bo prinesla prihodnost. Ta vprašanja živo režejo v rutino našega vsakdana, kakor smo ga bili vajeni živeti, preden se je zaradi virusa Covid-19 za nekaj tednov ustavil skoraj ves svet.

Slovenija je sicer bila ena prvih držav, ki je svet umetnosti po omenjenem zaprtju začela ponovno oživljati. 1. maja so se znova odprla vrata slovenskih muzejev, knjižnic in galerij. Bilo je to po tehtnem premisleku in ob ustreznih ukrepih. Zgodilo pa se je tudi na pobudo državljanov, kdaj bo kultura znova dejavna, zakaj za stenami samote so najbolj globoko občutili svojo željo, celo več, prvinsko potrebo po tem, da jih nagovorijo literarna beseda, likovna gesta, gledališka umetnost, zvoki glasbe.

Današnja otvoritev 41. Kogojevih dnevov, mednarodnega festivala sodobne glasbe 2020, ki ga organizira Prosvetno društvo Soča Kanal, je eden takih svetlih trenutkov, ki priča, da klica po umetnosti ne more ustaviti neznatno majhen virus, ki je zajel ves svet. Umetnost je tisti ogenj v nas, ki kakor v Kogojevi operi očiščuje svet človeške zlobe, poželjivosti in hinavščine, skrite za maskami vsakdana. In četudi zdaj tu stojimo z maskami na obrazih, nas ustvarjalnost v Kanalu tako danes kot v prihodnjih dneh vse tja do sredine oktobra, radosti, v nas drami luč upanja, da obstajajo druge in drugačne govorice od tistih, ki nam jih narekuje trenutno družbeno dogajanje.

Iz stiske po koncu kataklizmične prve svetovne vojne se je rodila poezija Srečka Kosovela in je vzniknila Kogojeva glasba. A to ni bil zgolj ekspresionistični krik o zločinu in kazni, ki so jo občutile mlade, povojne generacije v dvajsetih letih prejšnjega stoletja ob pogledu na razbito identiteto Evrope, kakršno so jim zapustili roditelji. Bil je to obenem klic k temu, da je treba na novo premisliti človekove bivanjske koordinate in na drugačen način začrtati njegovo delovanje. Enako nas situacija, ko se je zamajala naša, še do včeraj gotova resničnost, usmerja k temu, da prebudimo inventivnost v sebi, da v temini nevidnih, neznanih sil, ki ogrožajo naše zdravje, iščemo luč, ki nas bo popeljala k novim, svetlim ciljem prebivanja v svetu. Ta klic je vodil Kogoja pri pisanju njegove glasbe in ta je tudi leta 1980 vodil pobudnike festivala Kogojevi dnevi, med njimi skladatelja, profesorja, publicista in organizatorja Marijana Gabrijelčiča in maestra Antona Nanuta, da so spomin na Marija Kogoja in njegovo ustvarjalnost obudili z usmeritvijo k sodobni glasbi. Festival pa seveda še zdaleč ni ostal orientiran samo na glasbeno ustvarjalnost, ampak tako v preteklosti kot danes pričuje o nujni, neizogibni povezanosti različnih umetniških izrazov. Kot je Kogojeva glasba prehajala v gledališko umetnost, tako likovna umetnost slikarja Poldeta Oblaka, ki se mu danes poklanjamo z otvoritvijo razstave, prehaja v glasbo ali – kakor je ob slikarjevi smrti zapisal Marijan Zlobec -, »prežarjena s čustvom, z ljubečo prizadetostjo zveni njegova krajina kot mogočen glasbeni akord«.

Četudi poteka letošnji festival v spremenjenih okoliščinah, osrediščen na Kanal in slovenske ustvarjalce, ne izgublja svojega mednarodnega značaja, saj s poklonom 250-letnici rojstva Ludwiga van Beethovna pošilja sporočilo o povezanosti med slovensko in mednarodno umetnostjo, o mostu med spominjanjem na preteklost in ustvarjanjem za prihodnost. V tem duhu kličem festivalu po 4. desetletjih obstoja in številnih družbenih premenah, ki jih je prestal, še na mnoga desetletja.